રોડ-રેલ ઉપરાંત આ વર્ષે પ્રથમ વખત દરિયાઈ માર્ગે પણ સુરતથી વતન સૌરાષ્ટ્ર જવા માટે ભારે ભીડ જોવા મળે છે. રો-રો ફેરીમાં વાહન પણ લોડ કરી શકાતા હોવાથી વતન સૌરાષ્ટ્ર જવા ઉત્સુક લોકો સુરતથી દહેજ સુધી ટ્રાન્સપોર્ટમાં અને દહેજથી વતન ભાવનગર જનાર વર્ગ ઘોઘા સુધી રો-રો ફેરીમાં પોતાના વાહન લઈ જઈ રહ્યા છે. દહેજ-ઘોઘા રો-રો શરૂ થતાં સૌરાષ્ટ્રવાસીઓનો ઉત્સાહ બેવડાયો છે. બપોરનું જમણ સુરતમાં અને સાંજનું વાળું વતનમાં કરવાનો હરખ લોકોનાં ચહેરા પર સ્પષ્ટ નજરે પડી રહ્યો છે. ટુ-વ્હીલરનાં બુકિંગમાં પણ ભારે ભીડ છે. તેમ જ ટુ-વ્હીલરનો ચાર્જ માત્ર દોઢસો રૂપિયા રાખવામાં આવ્યો છે. જે સામાન્ય લોકોને પોષાય તેવો છે. નવમી નવેમ્બર સુધીની તમામ રો-રો ફેરીનું બુકિંગ હાઉસફુલ છે.